L'APP 061CatSalut Respon és una aplicació mòbil propietat de Sistema d'Emergències Mèdiques, S.A. (Servei Català de la Salut), pública i gratuïta, adreçada tant a ciutadans com a professionals de la salut.
L'aplicació compta amb els accessos al servei de trucada i xat en línia amb els professionals sanitaris del 061 CatSalut Respon.
També permet localitzar i enviar les dades de salut de la persona afectada i cercar els centres i equipaments sanitaris més propers.
Ofereix, a més, tant consells de salut com la consulta del calendari vacunal, ensenya primers auxilis, i indica quines farmàcies estan de guàrdia.
L'app 061 CatSalut Respon és compatible amb els programes que permeten la lectura de pantalla a les persones amb deficiència visual i dóna als usuaris la possibilitat de fer comentaris per tal d'obtenir-ne la seva millora.
La persona usuària és qui estableix el grau de privacitat, ja que pot activar o desactivar l'enviament de dades personals i/o la seva geoposició quan ho cregui convenient, i pot fer la trucada tot i tenir desactivades ambdues opcions.
Amb l'objectiu d'apropar i facilitar l'accessibilitat del ciutadà al sistema públic de Salut i a l'atenció sanitària, permet a la persona usuària enviar les dades de geoposicionament.
D'aquesta manera, quan la persona truqui al 061, els professionals podran gestionar de manera molt més ràpida i eficaç l'enviament d'un recurs sanitari, en cas que sigui necessari.
Aquesta funcionalitat també permet fer ús del mapa de cerca de centres i equipaments sanitaris.
A través de l'app, la persona usuària pot enregistrar les seves dades de salut (nom, cognoms, DNI, número de targeta sanitària, data de naixement, gènere i adreça).
Aquestes dades es recullen amb la finalitat d'identificar la persona amb més facilitat i rapidesa quan truqui al 061, sense haver-li de fer un interrogatori inicial i evitar, així, els errors i les dificultats que es poden produir en comunicar les dades verbalment en determinades situacions (entorn sorollós, situació de nerviosisme, etc.).
L'enregistrament previ de les dades també permet accedir a la història clínica compartida del pacient, en cas que el professional de la salut que l'atengui ho consideri necessari.
D'altra banda, el número de telèfon del dispositiu permet relacionar la trucada de veu amb les dades proporcionades.
D'aquesta manera, es transmeten i registren de manera automatitzada, i faciliten als professionals del 061 una gestió més àgil.
Una altra dada que la persona usuària pot enregistrar és el número de telèfon d'una persona de contacte perquè el 061 l'avisi en cas de necessitat.
Aquesta opció és especialment important per a les persones amb problemes de salut o la gent gran.
L'app incorpora un mapa que mostra els centres i equipaments sanitaris més propers en funció de la geoposició de l'usuari:
L'app permet accedir a consells de salut, tant en format text com en format audiovisual, que es poden compartir a través de les xarxes socials i plataformes de comunicació com Whatsapp o Telegram.
També ofereix la possibilitat de rebre avisos i notificacions relacionades amb la salut.
Un exemple d'aquest tipus de consells són els 15 vídeos que ensenyen com fer primers auxilis.
En menys de dos minuts, els professionals del SEM mostren com fer una reanimació cardiopulmonar, com col·locar a l'afectat en posició lateral de seguretat, com detectar un ictus, o com actuar davant una cremada o un ennuegament, entre d'altres situacions.
Els consells de salut que conté es basen en l'evidència científica i s'elaboren conjuntament amb del Departament de Salut i les seves entitats: Agència de Salut Pública de Catalunya (ASPCAT), Agència de Seguretat Alimentària (ACSA), Servei Català de la Salut (CatSalut) i Agència de Qualitat i Avaluació Sanitàries de Catalunya (AQuAS).
A banda de les notificacions o alertes "push" genèriques, l'aplicació també permet a l'usuari escollir quines alertes directes voldrà rebre de manera territorialitzada, podent seleccionar les comarques de les quals li interessa estar informat.
Aquestes alertes contenen informació addicional en forma de consell de salut o prevenció sanitària, com per exemple què cal fer davant una onada de calor, com combatre episodis d'al·lèrgies estacionals o inclús la posada en marxa d'una nova normativa de salut.